ቅዋማዊ ክኢላት ከም ዝሕብሩዎ፡ ፕረዚደንት ኣመሪካ ኣመሪካውያን መሸፈኒ ኣፍን ኣፍንጫን ክገብሩ ክእዝዝ ሕጋዊ ሓላፍነት ከም ዘይብሉ እዮም ዝገልጹ። ባይደንን ምክትል ፕረዚደንት ካማላ ሃሪስን ግን፡ ኣብ ምሽፋን ኣፍን ኣፍንጫን ኣብነታውያን ኮይኖም ክመርሑ ምዃኖም ኣፍሊጦም ኣለው። ፕረዚደንት ኣመሪካ ኣብ ልዕሊ መንግስታዊ ሕንጻታትን ቤት-ጽሕፈታትን ወሳኒ ሓላፍነት ኣለዎ። ባይደን ድማ ነቲ ሓላፍነት ከም ዘተግብሮ ንሲኤንኤን ሓቢሩ። ጆ ባይደን፡ ንሓላፊ ሃገራዊ ማእከል ተላገብቲ ሕማማት ኣሜሪካ ዶክተር ኣንቶኒ ፋውቺ፡ ከም ላዕለዋይ ኣማኻሪ ኮሮናቫይረስ ገይሩ ከም ዘስርሖ'ውን ኣፍሊጡ'ሎ። ብዛዕባ ክታበት ኮሮናቫይረስ ኣመልኪቱ ኣብ ዝሃቦ መግለጺ ድማ፡ ነቲ ዘሎ ስክፍታት ንምፍኳስ ኣብ ቅድሚ ህዝቢ ክኽተብ ድልዊ ከም ዘሎ ሓቢሩ። ሰለስተ ፕረዚደንትታት ነበር ኣመሪካ፡ ባራክ ኦባማ፡ ጆርጅ ቡሽን ቢል ክሊንተን'ውን፡ እቲ መድሃኒት ኮሮናቫይረስ ውሑስ ምዃኑ ንምርኣይ ኣብ ቅድሚ ሰብ ክኽተቡ ድልዋት ከም ዘለው ገሊጾም ኣለው። ኣብ ዓለም ዘለው ቫይረሳት እንተዝጠፍኡ፡ ዓለም እንታይ ኮን ምኾነት?
